Die Oog | Naledi
Tuis/Nuwe Vrystellings, Katalogus/Die Oog
Die Oog is ’n bonatuurlike riller gemeng met ’n goeie dosis tong-in-die-kies humor, ’n tikkie geskiedenis, ’n titseltjie romanse, ’n knippie filosofie en ’n sterk geur van misterie … ’n donker avontuurverhaal vol goedige, doodernstige draakstekery.
Alles is nie pluis in Donkerstroom nie. Die inwoners van hierdie afgesonderde dorpie se daaglikse lewe word gekenmerk deur bygeloof en sinistere rituele wat ontstaan het met ’n gelofte wat ’n groep verhongerde trekkers toentertyd gemaak het. En nou woel die hele dorp in die greep van iets wat onder in Donkerstroom se water ronddraai.
Die onderliggende spanning in die gemeenskap word op ’n spits gedryf en dinge begin roer in die verlore vallei wanneer ’n waterinspekteur uit Johannesburg tydens ’n fratsongeluk vermis raak. Sy kollega, Stefan die wetenskaplike, sou eerder graag wou vlug. Zadie, sy vuurvreter van ’n assistent, se aspirasies om ondersoekende joernalis te speel, kry egter die oorhand. Of miskien is dit die wulpse Ismérie en die melankoliese Lorelei wat Stefan se gewone koelkop besluitneming beduiwel terwyl hulle al dieper in ’n spiraal van geweld ingetrek word …
Anton Krueger se vorige boeke sluit in: Sunnyside Sal (memoir), Shaggy (kortverhale) en Everyday Anomalies (poësie). Sy toneelstuk Living in Strange Lands is benoem vir ’n FNB Vita asook die Olive Schreiner Toekenning, en ’n radioweergawe daarvan is op SAFM uitgesaai. Die teks is onlangs verwerk as Strange Land, en die nuwe weergawe open by die Markteater in Mei 2019. Sy Afrikaanse radiodrama Altyd was op die kortlys vir die RSG Sanlam Radio Drama-prys en is in 2013 uitgesaai. Easter Island is gekortlys uit 1000 inskrywings vir die BBC World Radio Drama-toekenning in 2016. Dit is uitgesaai op SAFM in 2018. Hy was die naaswenner vir die Dalro Poetry-prys in 2011, het die Rhodes Visekanselier boektoekenning ontvang in 2011 (vir Experiments in Freedom) en die Hiddingh-Currie- toekenning in 2018 (vir Magnet Theatre: Making Space). Hy ontvang ’n BASA silwermedalje vir Kunstejoernalistiek in 2017 en sy roman Disruption is gelys vir die Dinaane Debuutfiksieprys in 2018.
Sien al Anton Krueger se boeke
Eben Viktor se lang pad kronkel deur, onder andere, Wiskunde, Afrikaans en Nederlands en Filosofie. Hy is die skrywer van Post-Gettier Epistemology, ’n inleidende werk in kontemporêre kennisleer. Agtien jaar gelede het hy in Oekraïne vasgemeer, waar hy steeds woon en gemoeid is met Wiskunde en Wetenskap opleiding. Buitengewoon Binnegedring, ’n bundel verhale geïnspireer deur sy verblyf in die buiteland, is tans in voorbereiding vir publikasie. Hy wil hom graag meer gereeld besig hou om vertalings van Oekraïniese digters se werk in Afrikaans te bedink.
Sien al Eben Viktor se boeke
Lewer die eerste resensie vir “Die Oog” Cancel reply